İnna Rıskal

İnna Valeryevna Rıskal (; ) — karyerasını başa vurmuş Azərbaycan voleybolçusu.

 Həyatı 
İnna Rıskal 1944-cü ildə Bakıda anadan olub. Yeniyetmə yaşlarından Bakının "Neftçi", 16 yaşından isə SSRİ yığma komandasının heyətində çıxış edib. "Xəzər qasırğası" təxəllüsü ilə şöhrət qazanıb.

 Uğurları 
Tokiodakı 1964 Yay Olimpiya Oyunları və Monrealdakı 1976 Yay Olimpiya Oyunlarında gümüş, Mexikodakı 1968 Yay Olimpiya Oyunları və Münhendəki 1972 Yay Olimpiya Oyunlarında analoji yarışların qızıl mükafatçısı olub. 1968-ci ildə SSRİ-nin əməkdar idman ustası adına yiyələnib. 1970-ci ildə dünya çempionu, 1973-cü ildə dünya kubokunun sahibi, 1963, 1967 və 1971-ci illərdə Avropa çempionu olub.

O, 1961-ci ildə əvvəlcə 16 yaşında Bakıda keçirilən məktəblilərin Ümumittifaq Spartakiadasında iştirak etmiş və oradan birbaşa SSRİ-nin yığma komandasına dəvət almışdır. "Məhsul", sonra isə "Neftçi" komandasında çıxış etmiş və təcrübə qazanmışdır.

1963-cü ildə keçirilmiş Avropa Çempionatında ilk dəfə çıxış edən həmyerlimiz qitə çempionu adını qazanmaqla çempionatda ilk dəfə iştirak edən "Gənc oyunçuların ən güclüsü" üçün təsis edilmiş mükafata yiyələnmişdir.

Bir il sonra 1964-cü il Tokio Olimpiya oyunlarında jurnalistlər İnnanı "Xəzər şimşəyi" adlandırırlar. Onda 19 yaşlı İnna vətənə gümüş medalla qayıdır.

1965-ci ildə İ.Rıskal Avropanın ən güclü voleybolçusu seçilir.

1966 və 1972-ci illərdə "Neftçi" klubunun tərkibində SSRİ çempionatının bürünc, 1967-ci ildə Azərbaycan yığma komandası ilə SSRİ çempionatının gümüş medallarına sahiblənir.

Təsadüfü deyil ki, İ.Rıskal və L.Buldakova sovet voleybolçuları arasında Olimpiya oyunlarının 2 qızıl və 1 gümüş medallarına yiyələnmiş yeganə nümayəndələridir.

2000-ci ildə İ.Rıskalın soyadı voleybolun vətəni sayılan Holyoke (ABŞ, Massaçusets ştatı) şəhərində yerləşən Voleybol şöhrəti zalında yazılıb. Keçmiş SSRİ-dən bu şərəfə layiq görülən ilk voleybolçudur. 15 il SSRİ yığmasının heyətində çıxış edən İnna Rıskal idman nailiyyətlərinə görə Qırmızı Əmək Bayrağı ordeni ilə mükafatlandırılıb.

İnna Rıskalın qazandığı nəticələr:
 1959-61-ci il – Məktəblilərin Ümumittifaq Spartakiadası. I yer.
 1963-cü il – Avropa Çempionatı. I yer.
 1964-cü il – Tokio Olimpiadası. II yer.
 1965-ci il – SSRİ spartakiadası. I yer.
 1966-cı il – SSRİ çempionatı. III yer.
 1967-ci il – Avropa Çempionatı. I yer. SSRİ spartakiadası. III yer.
 1968-ci il – Mexiko Olimpiadası. I yer.
 1970-ci il – Dünya çempionatı. I yer.
 1971-ci il – Avropa çempionatı. I yer.
 1972-ci il – Münhen Olimpiadası. I yer.
 1972-ci il – SSRİ çempionatı. II yer.
 1976-cı il – Monreal Olimpiadası. II yer.

İnna Rıskalın məşqçisi Şamil Şamxalov olmuşdur.

 Mənbə 
 Azərbaycanlı voleybolçu Moskvada mükafat aldı

Kateqoriya:Əlifba sırasına görə voleybolçular
Kateqoriya:Bakıda doğulanlar
Kateqoriya:SSRİ voleybolçuları
Kateqoriya:"Şöhrət" ordeni ilə təltif edilənlər
Kateqoriya:1976 Yay Olimpiya Oyunları gümüş medalçıları
Kateqoriya:Olimpiya qızıl medalına sahib SSRİ idmançıları
Kateqoriya:1972 Yay Olimpiya Oyunları çempionları
Kateqoriya:1968 Yay Olimpiya Oyunları çempionları